Gautrein-staking: Beperkte diens vanaf twee ekstra stasiesArgieffoto: Verskaf Bombela, die maatskappy wat die Gautrein bedryf, het sy gebeurlikheidsplan aangepas terwyl ŉ staking van sy werkers die vierde dag intree. Kesagee Nayager, Bombela se woordvoerder, het gesê die Rosebank-stasie is Woensdag oopgemaak en bus- en treindienste na die stasie is by die huidige beperkte diens in piektye ingesluit. “Donderdagoggend sal die Pretoria-stasie ook oopgemaak en ingesluit word,” het Nayager gesê. “Busdienste sal beskikbaar wees om passasiers tussen die Hatfield- en Pretoria-stasie te vervoer. Hoewel die Hatfield-stasie gesluit gaan wees, sal die parkeergeriewe toeganklik wees.” Nayager het passasiers bedank en gesê die Gautrein probeer om die beste diens met beperkte hulpbronne lewer. Die beperkte diens sal slegs op piektye, van 05:45 tot 09:00 en 16:00 tot 19:00, gelewer word tussen die Pretoria-, Centurion-, Midrand-, Park- en Rosebank-stasie. ŉ Beperkte busdiens sal van 05:45 tot 19:00 vir passasiers na en van die lughawe- en Rhodesfield-stasie gelewer word. Die United National Transport Union (Untu) het Sondag bekend gemaak sy lede wat vir die Gautrein werk, gaan Maandag begin om aan ŉ beskermde staking deel te neem. Dit is die eerste keer dat Gautrein-werkers oor lone sal staak. Untu eis ŉ verhoging van 10% op die basiese salaris plus ŉ verhoging van 113% op ŉ behuisingstoelaag (van R750 tot R1 600), plus ŉ nuwe vervoertoelaag van R800 vir werkers wat nie op skof is nie, plus ŉ verhoging van 101% vir ŉ vervoertoelaag vir nagdiens (van R31,84 tot R64 per skof), met ŉ 10%-verhoging vir nagskof, mediesefondstoelaag van 55/45 en ŉ R20 000-bonus per werknemer per jaar (ŉ algehele verhoging van 19,6%). Gautrein het intussen ŉ verhoging van 8,5% aangebied.